रेडबैक्स और समरसेट के बीच मैच रद्द  
रेडबैक्स और समरसेट के बीच चैम्पियंस लीग ट्वेंटी-20 टूर्नामेंट के अंतर्गत खेला जाने वाला ग्रुप-बी का मुकाबला बारिश के कारण रद्द कर दिया गया।
साउथ ऑस्ट्रेलिया रेडबैक्स और इंग्लिश काउंटी क्लब समरसेट के बीच चैम्पियंस लीग ट्वेंटी-20 टूर्नामेंट के अंतर्गत शनिवार को खेला जाने वाला ग्रुप-बी का मुकाबला बारिश के कारण रद्द कर दिया गया।   एम. चिन्नास्वामी स्टेडियम में खेले जाने वाले इस मुकाबले में रेडबैक्स ने टॉस जीतकर पहले गेंदबाजी करने का फैसला किया था लेकिन बारिश की वजह से मैच शाम छह बजे तक शुरू नहीं हो सका और उसके बाद मैच रद्द कर दिया गया। मैच शुरू होने का निर्धारित समय शाम चार बजे था।  रेडबैक्स ने अब तक दो मुकाबले खेले हैं जिनमें एक में उसे जीत मिली है वहीं एक मुकाबले में उसे हार का सामना करना पड़ा है। रेडबैक्स टीम दो अंक लेकर अपने ग्रुप में चौथे स्थान पर है जबकि समरसेट ने अब तक एक मुकाबला खेला हैं जिसमें उसे जीत नसीब हुई है। समरसेट टीम दो अंकों के साथ बेहतर नेट रनरेट के आधार पर अपने ग्रुप में रेडबैक्स से ऊपर दूसरे स्थान पर है।